*Ministru kabineta atbildes vēstules projekts*

\_\_\_\_\_\_\_\_\_\_\_\_\_\_ Nr.\_\_\_\_\_\_\_\_\_\_\_

Uz 19.12.2018. Nr.142.9/1-11-13/18

**Latvijas Republikas Saeimas Ārlietu komisijas**

**priekšsēdētājam R.Kolam**

Ministru kabinets ir izskatījis Saeimas Ārlietu komisijas 2018.gada 19.decembra vēstuli Nr.142.9/1-11-13/18 par Diasporas likuma finansējumu un informē par tālāk minēto.

Ministru kabinets izprot ar diasporas atbalsta pasākumu saistīto jautājumu un Diasporas likumā ietverto pasākumu nozīmīgumu, tomēr situācijā, kad nav stājies spēkā gadskārtējais valsts budžeta likums, stingri jāievēro valsts budžeta un fiskālās disciplīnas normatīvais regulējums, kas nosaka tehniskā pagaidu budžeta sagatavošanas principus. Jautājumi par papildu valsts budžeta finansējuma piešķiršanu pasākumiem, kam vidējā termiņa budžeta ietvara likumā attiecīgajam gadam finansējums nav paredzēts, ir jāskata gadskārtējā valsts budžeta projekta un vidēja termiņa budžeta ietvara projekta sagatavošanas procesā, ievērojot valsts budžeta finansiālās iespējas.

Sākoties 2019.gadam, gadskārtējais valsts budžeta likums nav stājies spēkā un atbilstoši noteiktajam regulējumam Likuma par budžetu un finanšu vadību 15.pantā finanšu ministrs ir apstiprinājis valsts darbībai nepieciešamos valsts budžeta izdevumus, ievērojot, ka tie nepārsniedz vidēja termiņa budžeta ietvara likumā attiecīgajam gadam noteikto maksimāli pieļaujamo valsts budžeta kopējo izdevumu apjomu katrai ministrijai un citai centrālajai valsts iestādei, un tiek nodrošināta iepriekšējā saimnieciskā gada valsts budžeta likumā noteikto budžeta politiku un nosacījumu izpilde nemainīgā līmenī, izņemot terminētus pasākumus.

Ņemot vērā minēto, ministrijas līdz likumprojekta “Par valsts budžetu 2019.gadam” pieņemšanai var nodrošināt neatliekamu diasporas pasākumu turpināšanu esošo līdzekļu ietvaros, izvērtējot veicamos uzdevumus un pasākumus un attiecīgi nepieciešamības gadījumā veicot iekšējās līdzekļu pārdales. Piemēram, lai Vides aizsardzības un reģionālas attīstības ministrija turpinātu remigrācijas koordinatoru darbu plānošanas reģionos arī 2019.gadā, atbilstoši 2018.gada 11.decembra Ministru kabinetā nolemtajam (prot. Nr.59 68.§) tika veikta finansējuma pārdale 2019.gadam 152 640 *euro* apmērā Vides aizsardzības un reģionālas attīstības ministrijas budžeta līdzekļu ietvaros.

Kultūras ministrija jau kopš 2013.gada atbalsta pasākumus diasporas piederības apziņas stiprināšanai. Lai nodrošinātu neatliekamo pasākumu norisi 2019.gada vasarā, jau janvārī ir jāuzsāk normatīvajos aktos noteiktās finansējuma piešķiršanas procedūras. Kopējais neatliekamo aktivitāšu finansējums, kas iekļauts arī Ārlietu ministrijas horizontālajā prioritāro pasākumu pieprasījumā 2019.- 2021.gadam, 2019.gadā ir 128 377 *euro*:

* 70 000 *euro* vairākpaaudžu ģimeņu 3x3 saietu organizēšanas atbalstīšana un attīstīšana Latvijā un Eiropā, ASV, Austrālijā (notiek 2019.gadā jūlijā un augustā, finansējums piešķirams jau 2019.gada martā);
* 7 000 *euro* jauniešu 2x2 semināru (notiek 2019.gada jūlijā, finansējums piešķirams jau 2019.gada martā) organizēšanas atbalstīšana un attīstīšana Latvijā un/vai lielākajos latviešu diasporas centros;
* 8 000 *euro* atbalsts latviešu diasporas mākslas saglabāšanai Latvijā (atbalsts administratīvo izdevumu segšanai pastāvīgas diasporas mākslinieku darbu ekspozīcijas nodrošināšanai Latvijā, finansējums piešķirams pēc iespējas ātrāk);
* 43 377 *euro* atbalsts Dziesmu un deju svētku tradīcijas ilgtspējas nodrošinājumam un latviešu kultūras pieejamībai ārvalstīs (Eiropas Latviešu kultūras svētki 2019.gada jūnijā Dublinā, Īrijā, un Latviešu Dziesmu svētki Kanādā 2019.gada jūlijā, finansējums piešķirams jau 2019.gada martā).

Kultūras ministrija var veikt 2019.gada pagaidu budžetā plānoto aktivitāšu finansēšanas plūsmas izmaiņas atbilstoši prioritātēm, t.i., pārceļot plānoto finansējumu no Sabiedrības integrācijas fonda īstenotās programmas “Diasporas organizāciju atbalsta pasākumi” uz neatliekamo 2019.gada vasarā plānoto pasākumu norisi. Vienlaicīgi, Kultūras ministrija vērš uzmanību - ja sagatavojot likumprojektu “Par valsts budžetu 2019.gadam” papildu finansējums netiek piešķirts, tad netiks organizēts ikgadējais Sabiedrības integrācijas fonda konkurss “Diasporas organizāciju atbalsta pasākumi”.

Vienlaikus jautājumu par papildu finansējuma piešķiršanu Ārlietu ministrijas un Vides aizsardzības un reģionālas attīstības ministrijas iesniegtajiem prioritārajiem pasākumiem 2019.-2021.gadam, kuros visu ministriju diasporas pasākumu nodrošināšanai pieprasīts papildu finansējums kopā 2019.gadam 2 790 937 *euro* apmērā, 2020.gadam 2 864 583 *euro* apmērā un 2021.gadam 3 160 026 *euro* apmērā, jaunā valdība varēs skatīt likumprojekta “Par valsts budžetu 2019.gada” un likumprojekta “Par vidēja termiņa budžeta ietvaru 2019., 2020. un 2021. gadam” sagatavošanas procesā kopā ar visu ministriju un centrālo valsts iestāžu iesniegtajiem prioritārajiem pasākumiem.

Ministru prezidents M.Kučinskis